འཛམ་གླིང་གི་ཕ་སྐད་སློབ་གསོའི་གནས་ཚུལ་དང་།སློབ་མའི་མདུན་ལམ་ལ་བལྟས་ན།སློབ་ཆུང་དང་སྐད་ཡིག་སློབ་གསོ་ནི་སྣ་འཛོམ་ཞིག་ཡིན་དགོས།དེའི་རྒྱུ་མཚན་ནི་སློབ་གྲྭ་ཆུང་འབྲིང་གི་སློབ་མས་སྐད་དང་ཡི་གེ་བཀོལ་ནས་འབྲེལ་འདྲིས་དང་བསམ་གཞིག་བྱེད་དགོས་ཤིང་།རྩོམ་ཡིག་བཀླག་པ་དང་འབྲི་བ་དང་།རྩོམ་རིག་བརྩམས་ཆོས་ལ་འབྲེལ་འདྲིས་བྱས་ཏེ་དཔྱད་མྱོང་བྱེད་དགོས་པའི་རྐྱེན་གྱིས་ཡིན་ལ།སྤྱི་ཚོགས་ཀྱིས་ཀྱང་སློབ་གྲྭ་ཆུང་འབྲིང་གི་སློབ་མར་རིམ་བཞིན་དུ་སྐད་ཆའི་འབྲེལ་འདྲིས་བྱེད་པའི་ནུས་པ་དང་རྩོམ་ཡིག་འབྲི་ཀློག་གི་ནུས་པ།རྩོམ་རིག་དཔྱད་མྱོང་གི་ནུས་པ་བཅས་ལྡན་དགོས་པའི་རེ་བ་འདོན་གྱིན་ཡོད་པ་མ་ཟད།སློབ་མས་སྐད་ཡིག་སློབ་སྦྱོང་བྱེད་པའི་ཁྲོད་ནས་མི་རིགས་ཀྱི་རིག་གནས་དང་མི་རིགས་ཀྱི་གཤིས་རྒྱུད་སློབ་སྦྱོང་བྱེད་དགོས་པ་དང་།སྤྱི་ཚོགས་དང་མི་དང་རང་བྱུང་ཁམས་ལ་ངོས་འཛིན་བྱེད་དགོས་པ་རེད།འདི་ནི་ཡུལ་དངོས་ཡོད་ཀྱི་གནས་ཚུལ་དང་ཡུལ་ཅན་སློབ་མའི་དགོས་དབང་གིས་ཐག་བཅད་པ་ཞིག་ཡིན་པ་ལས།རང་གིས་འདོད་པ་ལྟར་གང་དགར་བསྒྱུར་ཆོག་པ་ཞིག་མིན།འདི་ནི་གནད་དོན་གྱི་ངོས་ཟིན་ནས་ལག་ལེན་དུ་བསྟར་ཐུབ་མིན་ལ་རག་ལས་ཤིང་།ཇི་ལྟར་སློབ་པའི་རིམ་པ་མི་འདྲ་བ་ལ་བསླབ་བྱ་དང་།གནད་ས་བཀོད་སྒྲིག་བྱས་ཏེ།ཇི་ལྟར་ཕན་ཐོགས་ཆེ་བའི་སྒོ་ནས་སློབ་ཁྲིད་ཀྱི་དམིགས་ཚད་ལ་སློབ་པར་བྱེད་རྒྱུ་དེ་ཡིན།